
Klór-dioxid tartalmú gél baktériumölő képességének vizsgálata

Bevezetés:
Endodonciai kezelés során antimikrobiális gyógyszerek használatával fokozhatjuk a csíramentesítést. Munkacsoportunk korábbi vizsgálatai alátámasztották a nagytisztaságú ClO2 oldat endodonciai alkalmazhatóságát és a ClO2 tartalmú gélformula alkalmazása is biztató eredményeket adott.
Célkitűzés:
1. Endodonciai szempontból optimális összetételű ClO2 tartalmú gél alkalmazása.
2. ClO2 gél gázfázisának bizonyítása.
3. ClO2, és CHX tartalmú gélek, és Ca(OH)2 baktériumölő képességének vizsgálata ex-vivo.
Módszerek:
1. 150 és 300 ppm koncentrációjú ClO2 tartalmú gélt, CHX gélt (0.5%) és Ca(OH)2 pasztát Eppendorf csőbe helyeztünk. Kontrollként fiziológiás sóoldatot alkalmaztunk. Csoportonként (5x5) 500 μl vizsgálati anyaghoz 10μl 108 CFU/ml E.faecalis-t adagoltunk. A mintákat 3 nap inkubáció után táptalajra szélesztettük. Ezt követően vizsgálati anyagainkat 2 naponta 10μl 108 CFU/ml E.faecalis-szal fertőztük 3 alkalommal.
2. Vizsgálati anyagainkból 500μl-t kémcsövekbe helyeztünk. Ezek fölé 1μl-es kacsra E.faecalis szuszpenziót helyeztünk úgy, hogy a kacs a kémcső falával és a géllel sem érintkezett. 60 perces inkubáció után kioltást végeztünk.
3. 20 db egy gyökerű fogat dekoronáltunk, 16 mm-es gyökerét feltágítottuk és E.faecalis-szal fertőztük 7 napon át, ezt követően a reziduális baktérium mennyiséget meghatároztuk. Mechanikai preparálás, 2ml 2,5%-os NaOCl-os és fiziológiás sóoldatos átöblítést követően vizsgálati anyagainkat 5-5 gyökérbe helyeztük. A ClO2 tartalmú gélből csak a 300 ppm koncentrációjút vizsgáltuk. A gyökereket 5 napig eppendorfokban 37°C-on inkubáltuk, majd a visszamaradt E.faecalis-t meghatároztuk.
Eredmények:
1. A kontroll kivételével egyik vizsgálati anyagból sem lehetett E.faecalis-t visszatenyészteni. A 2 naponként történő újra fertőzés esetén 4 nap után a fertőzöttség: Ca(OH)2 paszta esetében 35%, a másik három gél esetében 0% volt. A fertőzöttség 6 nap után 150 ppm-es gél: 25%, 300 ppm-es gél és CHX: 0 %.
2. Gázfázis vizsgálat esetében igazolható volt, hogy csak a ClO2 képes kilépni a gélből és elölni a környezetében lévő E.faecalis-t.
3. A gyökerek fertőzöttsége kezelés után: kontroll: 97%, 300ppm ClO2: 45,5% Ca(OH)2 : 60%, CHX:13 %.
Megbeszélés:
1. In vitro mind a négy vizsgálati anyag antimikrobiális hatása megfelelő.
2. A magasabb koncentrációjú ClO2 tartalmú gél hatékonyabb.
3. A ClO2 tartalmú gél hatékonyabb a Ca(OH)2-nál, de a CHX-nél nem.



